
Определение №178/03.11.2022 по ч. нак. д. №802/2022 на ВКС, НК, III н.о., докладвано от съдия Кети Маркова
 


	
	О П Р Е Д Е Л Е Н И Е	
		
	№ 178	
		
	гр. София, 03 ноември 2022 г.	
		
	 Върховният касационен съд на Република България, трето наказателно отделение, в закрито заседание на първи ноември, две хиляди двадесет и втора година, в състав: ПРЕДСЕДАТЕЛ : АНТОАНЕТА ДАНОВА	
		
	 ЧЛЕНОВЕ : БЛАГА ИВАНОВА	
		
	 КЕТИ МАРКОВА	
		
	при становището на прокурора ГАЛИНА СТОЯНОВА	
		
	изслуша докладваното от съдията КЕТИ МАРКОВА	
		
	ЧНД № 802/ 2022г., и за да се произнесе взе предвид следното:	
		
	 Производството е по чл. 44, ал. 1 НПК.	
		
	 Настоящото производство е инициирано с разпореждане № 196 от 10. 10. 2022г. на съдията - докладчик по НЧД № 140/ 2022г., по описа на СВС, с което е прекратено съдебното производство по делото и е повдигнат спор за подсъдност пред ВКС. В мотивите на съдебния акт са изложени съображения, че в случая неправилно СГС е изпратил делото на СВС по подсъдност, тъй като е бил надлежно сезиран с искане на осъденото лице Д. А. Н., депозирано от неговия процесуален представител В. П. Н.- съпруга, за условно предсрочно освобождаване от изтърпяване на остатъка от наказание лишаване от свобода, определено му по НЧД № 48/ 2018г. на СВС, на основание чл. 70 и сл. НК. 	
		
	 Прокурорът при Върховна касационна прокуратура е депозирал писмено становище, че спорът за подсъдност между СВС и СГС следва да бъде решен като делото да бъде изпратено по подсъдност на СВС, който е компетентен да разгледа и се произнесе по искането на осъденото лице. Позицията си е аргументирал с обстоятелството, че изпълняваното наказание лишаване от свобода, е след осъждане от СВС, а от това следва и приложение на специалната подсъдност пред военен съд в производството за условно предсрочно освобождаване, която намира за специална и независима от тази, уредена по чл. 396 НПК. 	
		
	 Върховният касационен съд, трето наказателно отделение, в настоящия си състав, като обсъди данните по делото, взе предвид становището на прокурора, намира следното: 	
		
	 Производството по НЧД № 3964/ 2022г., по описа на СГС, наказателно отделение, 25 състав, е по чл. 437 и сл. НПК, образувано по искане на осъдения Д. А. Н., от [населено място], депозирано от неговата съпруга В. П. Н., надлежно упълномощена, за условно предсрочно освобождаване от остатъка от наказанието лишаване от свобода, определено му по НЧД № 48/ 2018г. по описа на СВС. По отношение на последното осъденият е приложил определение № 11 от 11. 05. 2022г., по НЧД № 49/ 2022г. на СВС, с което предходното му аналогично искане е оставено без уважение и след въззивно обжалване пред Военно - апелативния съд, е влязло в сила на 7. 06. 2022г. 	
		
	 За да постанови разпореждането си, с което е прекратил съдебното производство и е изпратил делото по подсъдност на СВС, съдията - докладчик при СГС е заключил, че изтърпяваното от осъденото лице наказание лишаване от свобода, е наложено от СВС, и следователно този съд дължи произнасяне и по исканията за условно предсрочно освобождаване, касаещи визираното наказание. Позовал се е на определение на ВКС № 41/ 29. 03. 2022г., с което е прието, че компетентен да се произнесе по предходното искане на същото лице е СВС. 	
		
	 След получаване на делото, съдията-докладчик при СВС е прекратил съдебното производство по делото и е сезирал ВКС, повдигайки спор за подсъдност със СГС. Изложил е съображения, че компетентен да се произнесе по искането за условно предсрочно освобождаване на осъдения Н. е окръжният съд по местоизпълнение на присъдата, а в конкретния случай това е СГС. Изтъкнал е съображения, че осъденият не е от категорията лица по чл. 396 НПК, и освен това изтърпява наказание лишаване от свобода в едно от общите пенитенциарни заведения - Затвора София, ЗОЗТ „Кремиковци“. Съобразил е и задължителните указания по приложението на закона, дадени от ОСНК на ВС с ТР № 23/ 13. 05. 1983г., според което лицата, осъдени от военни съдилища и изтърпяващи наказанията си в затворите и създадените към тях общежития, са уволнени от Българската армия и са загубили качеството си на военослужещи, поради което и по отношение на тях се прилагат общите правила на закона. 	
		
	 Предложението се прави от окръжния (градския) прокурор и се разглежда от съответния окръжен съд (или СГС) по местоизпълнение на наказанието. 	
		
	 ВКС в настоящия си състав намира за правилно и съответно на закона становището, застъпено в акта на съдията – докладчик при СВС. Ето защо, в конкретния случай, по искането за условно предсрочно освобождаване на осъдения Д. А. Н. е следвало да се произнесе СГС, към когото същото правилно първоначално е било адресирано от страната по делото, и който незаконосъобразно се е десезирал. Това е така, защото на първо място ТР № 23/ 1983г. не е загубило сила и при действащата правна уредба на ЗОВСРБ. Същественият аргумент тук е, че с влязлата в сила и подлежаща на изпълнение осъдителна присъда военослужещите, осъдени от военните съдилища, са уволнени от Българската армия и по отношение на тях наказанието лишаване от свобода се изпълнява в общите места - затвори и затворнически общежития. В този смисъл те нямат качеството на военослужещи, което да обуславя подсъдност, различна от общата, а именно пред съответния военен съд. На следващо място, друг е въпросът, че Н. изначално не е имал качеството на военослужещ и е бил осъден като гражданско лице. 	
		
	 Ето защо предложенията за условно предсрочно освобождаване в разгледаните случаи, следва да се правят от окръжния прокурор по местоизтърпяване на наказанието и по тях дължи произнасяне съответният окръжен (градски) съд. Изложеното до тук не води до различен извод и в хипотезата, когато искането изхожда от осъденото лице, респ. негов процесуален представител. 	
		
	 При това положение и предвид всичко изложено до тук ВКС, трето наказателно отделение, в настоящия си състав, прие че делото следва да бъде изпратено за произнасяне по допустимостта и основателността на искането на осъдения Д. Н. на СГС. 	
		
	 Воден от изложените съображения и на основание чл. 44, ал. 1 НПК, Върховният касационен съд, трето наказателно отделение	
		
	О П Р Е Д Е Л И :	
		
	 ИЗПРАЩА НЧД № 140/ 2022г., по описа на СВС, ведно с НЧД № 3964/ 2022 г., по описа на СГС, наказателно отделение, 25 състав, по подсъдност, за произнасяне по искането на осъдения Д. А. Н., от [населено място], чрез процесуалния му представител В. П. Н., за условно предсрочно освобождаване на осъденото лице, на СОФИЙСКИ ГРАДСКИ СЪД.	
		
	 Препис от определението да се изпрати за сведение на председателя на СВС.	
		
	 ОПРЕДЕЛЕНИЕТО не подлежи на обжалване.	
		
	 ПРЕДСЕДАТЕЛ: 	
		
	 ЧЛЕНОВЕ: 	

